32000R0616
L 075/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 616/2000 НА СЪВЕТА
от 20 март 2000 година
за изменение на Регламент (ЕИО) № 737/90 относно условията за внос на селскостопански продукти с произход от трети страни след аварията в атомната електроцентрала в Чернобил
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 133 от него,
като взе предвид предложението на Комисията,
като има предвид, че:
(1)
Регламент (ЕИО) № 737/90 (1) определи за вноса на селскостопански продукти с произход от трети страни, предназначени за консумация от човека, максимално допустимите стойности на радиоактивност, на които трябва да съответства вносът и чието спазване е обект на контрол от страна на държавите-членки. Посоченият регламент се прилага до 31 март 2000 г.
(2)
Причините, които взеха превес при приемането и продължаване действието на посочения регламент, остават в сила, защото радиоактивното замърсяване на някои селскостопански продукти, произхождащи от най-тежко засегнатите от аварията трети страни, все още надхвърля максималните допустими стойности на радиоактивност, предвидени в посочения регламент.
(3)
Регламент (ЕО) № 1661/1999 на Комисията (2) за преразглеждане на Регламент (ЕИО) № 1983/88 на Комисията (3) въведе, inter alia, специфични условия за засилване на контрола върху вноса на некултивирани гъби от определен брой трети страни.
(4)
Вече е научно доказано, че продължителността на замърсяване с цезий 137 вследствие на аварията в Чернобил, за някои продукти, произхождащи от видове, които живеят и се развиват в горите и горските зони, зависи изцяло от продължителността на периода на физическо полуразпадане на този изотоп, а именно около тридесет години.
(5)
Опитът, придобит при прилагането на проверките, посочени в член 4 от Регламент (ЕИО) № 737/90, по отношение по-специално на вноса на дехидратирани гъби показа, че с оглед на съгласуваността е необходимо максималните допустими стойности, посочени в член 3 от посочения регламент, да се изчисляват за всички концентрирани или дехидратирани продукти на основата на възстановени продукти, готови за консумация.
(6)
Регламент (Евратом) № 3954/87 на Съвета (4) определя максимално допустимите стойности за радиоактивно замърсяване за хранителните продукти и храните за животни след ядрена авария или във всяка друга ситуация на радиологична спешност. Необходимо е в такива случаи да се осигури съгласуваност на прилаганите мерки.
(7)
Желателно е за втори път да се продължи действието на Регламент (ЕИО) № 737/90.
(8)
Мерките, необходими за прилагането на Регламент (ЕИО) № 737/90, следва да бъдат приети в съответствие с Решение 1999/468/ЕО на Съвета от 28 юни 1999 г. за определяне на процедурите за упражняване на изпълнителните правомощия, предоставени на Комисията (5),
ПРИЕ НАСТОЯЩИЯ РЕГЛАМЕНТ:
Член 1
Регламент (ЕИО) № 737/90 се изменя, както следва:
а)
Член 3 се заменя със следния текст:
„Член 3
Максимално допустимите стойности, посочени в член 2, са следните:
общата максимално допустимата стойност на цезий 134 и 137 не трябва да превишава:
-
370 бекерела на килограм за млякото и млечните продукти, изброени в приложение II, и за хранителните продукти, които са предназначени за специфично хранене на кърмачета през първите четири до шест месеца от техния живот, които отговарят сами по себе си на хранителните нужди на тази категория лица и които се предлагат в търговската мрежа в опаковки, ясно обозначени и етикетирани като „заготовки за деца“.
-
600 бекерела на килограм за всички останали продукти.“;
б)
Член 7 се заменя със следния текст:
„Член 7
1. Комисията се подпомага от комитет.
2. Когато се прави позоваване на настоящия параграф, се прилагат членове 5 и 7 от Решение 1999/468/ЕО.
Периодът, предвиден в член 5, параграф 6 от Решение 1999/468/ЕО, се определя на един месец.
3. Комитетът приема свой процедурен правилник.“;
в)
В член 8 втори параграф се заменя със следния текст:
„Срокът на действие на настоящия регламент изтича:
1.
На 31 март 2010 г., освен ако Съветът не реши друго преди тази дата, по-специално в случай че списъкът на изключените продукти, посочен в член 6, обхваща всички продукти, годни за консумация от човека, за които се прилага настоящият регламент;
2.
При влизането в сила на регламента на Комисията, предвиден в член 2, параграф 1 от Регламент (Евратом) № 3954/87, ако това влизане в сила настъпи преди 31 март 2010 г.“
Член 2
Настоящият регламент влиза в сила в деня на публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 март 2000 година.